ai4bharat/Pralekha huggingface dataset:
அறிவியல் மற்றும் தொழில்நுட்பத்துறை
இந்திய சர்வதேச அறிவியல் திருவிழா 2020-ஐ பிரதமர் நாளை தொடங்கி வைக்கிறார்: அமைச்சர் டாக்டர் ஹர்ஷ் வர்தன்
நாளை தொடங்கவுள்ள இந்திய சர்வதேச அறிவியல் திருவிழா 2020-ஐ பிரதமர் திரு நரேந்திர மோடி துவக்கி வைக்கவிருக்கிறார். இந்தத் திருவிழா குறித்து நடைபெற்ற ஊடக சந்திப்பில் கலந்து கொண்டு பேசிய மத்திய அறிவியல் மற்றும் தொழில்நுட்பம், புவி அறிவியல், சுகாதாரம் மற்றும் குடும்ப நல அமைச்சர் டாக்டர் ஹர்ஷ் வர்தன், கொவிட் பெருந்தொற்று காலத்தில் காணொலி வாயிலாக நடைபெறும் இந்த நிகழ்ச்சி, மெய்நிகர் சூழலின் மிகப்பெரிய அறிவியல் திருவிழாவாக விளங்கும் என்று குறிப்பிட்டார்.
இதன் துவக்க விழாவில் பிரதமர் திரு நரேந்திர மோடியும், வரும் 25-ஆம் தேதி நடைபெறவுள்ள நிறைவு விழாவில் குடியரசுத் துணைத் தலைவர் திரு எம். வெங்கையா நாயுடுவும் கலந்து கொள்வார்கள் என்று அமைச்சர் தெரிவித்தார்.
நாட்டில் அறிவியல் துறை சார்ந்த வளர்ச்சி அதிகளவில் ஏற்பட்டிருப்பதைக் கருத்தில் கொண்டு, பெருவாரியான மக்களை அறிவியல் தொடர்பான விஷயங்களில் பங்கேற்க தூண்டும் வகையில் கடந்த 2015-ஆம் ஆண்டு முதல், ஆண்டுதோறும் இந்திய சர்வதேச அறிவியல் திருவிழா நடைபெறுவதாக அவர் தெரிவித்தார்.
புதிய வடிவில் பரவும் கொவிட்-19 தொற்று குறித்த கேள்விக்கு பதிலளித்த அமைச்சர் டாக்டர் ஹர்ஷ் வர்தன், “ வளர்ந்து வரும் புதிய சவால்களை தங்களால் எதிர்கொள்ள முடியும் என்று விஞ்ஞானிகள் ஏற்கனவே நிரூபித்துள்ளதோடு, மீண்டும் நிரூபிப்பார்கள்” என்று பதிலளித்தார்.மேலும், “பொதுமக்கள் தங்களை பாதுகாத்துக் கொள்ள சரியான நடத்தைமுறைகளை பின்பற்றுவதுடன், முன்னெச்சரிக்கை நடவடிக்கைகளை மேற் கொள்வதன் வாயிலாக சுகாதார விஷயங்களும் மக்கள் இயக்கமாக தற்போது மாறியுள்ளது” என்று அவர் கூறினார்.
இந்திய சர்வதேச அறிவியல் திருவிழா 2020 காணொலி வாயிலாக நடைபெறுவதால் இந்தியா மட்டுமல்லாமல் உலகெங்கிலுமுள்ள விஞ்ஞானிகள், இளைஞர்கள் மற்றும் சாமானிய மக்கள் பங்கேற்கும் வகையில் புதிய வாய்ப்பு உருவாக்கப்பட்டிருப்பதாக அமைச்சர் கூறினார். பெருந்தொற்றையும் பொருட்படுத்தாது, இந்தத் திருவிழாவில் அதிக எண்ணிக்கையில் மக்கள் கலந்து கொள்வார்கள் என்றும், அதன்மூலம் புதிய சாதனையை இந்த நிகழ்ச்சி படைக்கும் என்றும் அவர் நம்பிக்கை தெரிவித்தார். 2020-ஆம் ஆண்டை ‘அறிவியல் மற்றும் அறிவியலாளர்களின் ஆண்டாக' அழைக்கலாம் என்று அவர் குறிப்பிட்டார்.
இந்த வருடத்தின் இந்திய சர்வதேச அறிவியல் திருவிழா, ‘தற்சார்பு இந்தியா மற்றும் உலக நன்மைக்காக அறிவியல்' என்ற கருப்பொருளோடு நடைபெறும் என்பது குறிப்பிடத்தக்கது.
இந்த நிகழ்ச்சி குறித்த கூடுதல் தகவல்களுக்கு http://www.scienceindiafest.org/ என்ற இணையதளத்தையும், https://pib.gov.in/iisf/ என்ற பத்திரிக்கை தகவல் அலுவலகத்தின் இணையதள பக்கத்தையும் காணலாம்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1682422
சுகாதாரம் மற்றும் குடும்ப நலத்துறை அமைச்சகம்
15 கோடிக்கும் அதிகமான தடுப்பூசிகளை மாநிலங்கள்/யூனியன் பிரதேசங்களுக்கு இந்திய அரசு இது வரை இலவசமாக வழங்கியுள்ளது
பரிசோதனை, கண்காணிப்பு, சிகிச்சை மற்றும் சரியான கொவிட் தடுப்பு நடத்தை விதிமுறை ஆகியவற்றை உள்ளடக்கிய பெருந்தொற்றை எதிர்த்து போராடுவதற்கான இந்திய அரசின் ஐந்து அம்ச திட்டத்தில் முக்கிய அம்சமாக திகழ்வது தடுப்பு மருந்து வழங்கல் ஆகும்.
2021 ஜனவரி 16 அன்று உலகின் மாபெரும் தடுப்புமருந்து வழங்கல் திட்டத்தை இந்தியா தொடங்கியது.
2021 மே 1 முதல் பரவலாக்கப்பட்ட மற்றும் விரிவுபடுத்தப்பட்ட மூன்றாம் கட்ட கொவிட்-19 தடுப்புமருந்து திட்டம் செயல்படுத்தப்பட உள்ளது. தடுப்பு மருந்தின் விலையை தாராளமயமாக்கவும், அதிகம் பேரை தடுப்பு மருந்து சென்றடையவும் மூன்றாம் கட்ட தடுப்புமருந்து திட்டம் நோக்கமாக கொண்டுள்ளது.
பரவலாக்கப்பட்ட தடுப்புமருந்து திட்டத்தின் கீழ் தடுப்பூசிகளின் கொள்முதல், தகுதியான வயது மற்றும் தடுப்பு மருந்து வழங்கல் ஆகியவை இணக்கமான வழிமுறைகளுடன் உருவாக்கப்பட்டுள்ளன.
15 கோடிக்கும் அதிகமான தடுப்பூசிகளை  மாநிலங்கள்/யூனியன் பிரதேசங்களுக்கு இந்திய அரசு இது வரை இலவசமாக வழங்கியுள்ளது. இவற்றில் 14,64,78,983 டோஸ்கள் பயன்படுத்தப்பட்டுள்ளன .
ஒரு கோடிக்கும் அதிகமான தடுப்பூசிகள்  இன்னும் மாநிலங்கள்/யூனியன் பிரதேசங்களிடம் கைவசம் இருக்கின்றன. அடுத்த 3 நாட்களில் 80 லட்சத்துக்கும் அதிகமன  தடுப்பு மருந்துகள் மாநிலங்கள்/யூனியன் பிரதேசங்களை சென்றடையவுள்ளன.
மகாராஷ்டிராவில் தடுப்பு மருந்துகள் தீர்ந்து விட்டதென்றும், இதனால் அம்மாநிலத்தில் தடுப்பு மருந்து வழங்கல் பாதிக்கப்பட்டுள்ளதென்றும் சில அரசு அதிகாரிகள் சொன்னதாக சில ஊடக செய்திகள் சமீபத்தில் தெரிவித்தன. 2021 ஏப்ரல் 27 அன்று  மகாராஷ்டிராவால் பெற்றுக்கொள்ளப்பட்ட கொவிட் தடுப்பு மருந்து டோஸ்களின் மொத்த எண்ணிக்கை 1,58,62,470 என்று தெளிவுப்படுத்தப்படுகிறது.
இவற்றில், வீணாதல்  உள்ளிட்ட மொத்த நுகர்வு 1,49,39,410 ஆகும். எஞ்சிய 9,23,060 தகுதியுடைய மக்களுக்கு வழங்கப்படுவதற்காக அந்த மாநிலத்திடம் உள்ளன.
மேலும், இன்னும் 3 நாட்களில் 3,00,000 டோஸ்கள் கொவிட் தடுப்புமருந்து வழங்கப்படும்.
-----
(Visitor Counter : 192
பிரதமர் அலுவலகம்
சர்வதேச வில்வித்தை இளைஞர் சாம்பியன்ஷிப் 2023 போட்டியில் 11 பதக்கங்களை வென்ற இந்தியாவின் இளையோர் மற்றும் கேடட் வில்வித்தை வீரர்களுக்கு பிரதமர் வாழ்த்து
சர்வதேச வில்வித்தை இளைஞர் சாம்பியன்ஷிப் 2023 போட்டியில் 11 பதக்கங்களை வென்ற இந்தியாவின் இளையோர் மற்றும் கேடட் வில்வித்தை வீரர்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார்.
மத்திய இளைஞர் நலன் மற்றும் விளையாட்டுத் துறை அமைச்சர் திரு. அனுராக் சிங் தாக்கூரின் ட்வீட்டை ரீட்வீட் செய்து பிரதமர் கூறியிருப்பதாவது:
"சர்வதேச வில்வித்தை இளைஞர் சாம்பியன்ஷிப் 2023 போட்டியில் சிறந்து விளங்கியதற்காக நமது வில்வித்தை வீரர்களை நினைத்துப் பெருமை கொள்கிறேன். அவர்களது சாதனைகள் இந்தியாவில் வில்வித்தையின் எதிர்காலத்திற்கு சிறந்தது மற்றும் எதிர்கால வில்வித்தை வீரர்களை ஊக்குவிக்கும்.
தொலைதொடர்பு மற்றும் தகவல் தொழில்நுட்ப அமைச்சகம்
‘ஒருங்கிணைந்த உரிமத்தின் கீழ் டிஜிட்டல் இணைப்பு உள்கட்டமைப்பு அளிப்பவர் அங்கீகாரத்தை அறிமுகப்படுத்துதல்’ குறித்த ஆலோசனைக் கட்டுரையை டிராய் வெளியிட்டுள்ளது
இந்திய தொலைத்தொடர்பு ஒழுங்குமுறை ஆணையம்  இன்று ‘ஒருங்கிணைந்த உரிமத்தின் கீழ் டிஜிட்டல் இணைப்பு உள்கட்டமைப்பு அளிப்பவர் அங்கீகாரத்தை அறிமுகப்படுத்துதல்’ குறித்த ஆலோசனைக் கட்டுரையை வெளியிட்டுள்ளது.
தேசிய டிஜிட்டல் தகவல் தொடர்புக் கொள்கை 2018 கீழ் டிஜிட்டல் உள்கட்டமைப்புக்கு அதிக முக்கியத்துவம் கொடுக்கப்பட வேண்டும் என்பதை வலியுறுத்துகிறது. "டிஜிட்டல் உள்கட்டமைப்பு, அதன் சேவைகள் ஒரு நாட்டின் வளர்ச்சிக்கும், சிறந்த எதிர்காலத்தைத் தீர்மானிக்கும் முக்கிய காரணிகளாக இருக்கும். தேசிய டிஜிட்டல் தகவல் தொடர்புக் கொள்கை 2018 கீழ், இந்தியாவை முன்னோக்கிக் கொண்டு செல்லும் இயக்கங்களின் பணியை நிறைவேற்றுவதற்கான வழிகளில் ஒன்றாக, “வேறுபட்ட உரிமம் மூலம் வெவ்வேறு அடுக்குகளை  கொண்ட கட்டமைப்பில் எளிமையான நடவடிக்கை மேற்கொள்ளப்படும்.”
ஒரு வலுவான டிஜிட்டல் இணைப்பு உள்கட்டமைப்பு உற்பத்தித்திறனை அதிகரிப்பதன் மூலமும் வாழ்க்கைத் தரத்தை மேம்படுத்தும் வசதிகளை வழங்குவதன் மூலமும் பொருளாதார வளர்ச்சிக்கு அதிக அளவில் பங்களிப்பு செய்ய முடியும்.
இந்த ஆலோசனைக் கட்டுரையின் நோக்கம், ஒருங்கிணைந்த உரிமத்தின் கீழ் முன்மொழியப்பட்ட அங்கீகாரம் குறித்து துறை சார்ந்த வல்லுனர்களின் கருத்துக்களைப் பெறுவதாகும். டிராய்-ன் இணையதளமான www.trai.gov.in -ல் கலந்தாய்வு  கட்டுரை உள்ளது. இந்த கட்டுரை மீதான எழுத்துப்பூர்வ கருத்துகள் துறை சார்ந்த வல்லுனர்களிடமிருந்து மார்ச் 09, 2023க்குள் வரவேற்கப்படுகிறது. எதிர் கருத்துகள் ஏதேனும் இருந்தால், மார்ச் 23, 2023க்குள் தெரிவிக்க வேண்டும்.
ஏதேனும் தெளிவு/தகவல்களுக்கு, திரு சஞ்சீவ் குமார் ஷர்மா, ஆலோசகர் , டிராய் +91-11-23236119 என்ற தொலைபேசி எண்ணில் தொடர்பு கொள்ளலாம்.
சுகாதாரம் மற்றும் குடும்ப நலத்துறை அமைச்சகம்
இதுவரை இல்லாத அளவில் ஒரே நாள் உச்சமாக 56,383 பேர் குணமடைந்துள்ளதை இந்தியா பதிவு செய்துள்ளது
குணமடைந்தவர்களின் மொத்த எண்ணிக்கை கிட்டத்தட்ட 17 லட்சம்
தொடர்ச்சியான சரிவாக, உயிரிழப்பு விகிதம் 1.96% ஆக குறைந்து வருகிறது
கோவிட்-19 நோய்தொற்றில் இருந்து ஒரே நாளில் இதுவரை இல்லாத அளவில் 56,383 பேர் குணமடைந்துள்ளனர் என்ற ஒரே நாள் உச்சத்தை இந்தியா தொட்டுள்ளது. இந்த எண்ணிக்கையுடன், மொத்தமாக மீட்கப்பட்ட கோவிட்-19 நோயாளிகளின் எண்ணிக்கை இன்று கிட்டத்தட்ட 17 லட்சத்தை  நெருங்கியுள்ளது.
மத்திய அரசு மற்றும் மாநிலங்கள் / யூனியன் பிரதேச அரசுகளின் ஒருங்கிணைந்த, கவனமிக்க மற்றும் கூட்டுமுயற்சிகளுடனும், லட்சக்கணக்கான முன்களப் பணியாளர்களின் ஆதரவுடனும் கோவிட் சோதனை பெருமளவில் வெற்றிகரமாக செயல்படுத்தப்படுவதை உறுதி செய்துள்ளது. விரிவான கண்காணிப்புடனும், தொடர் நடவடிக்கைகள் மூலமாகவும் திறமையாக சிகிச்சை அளிப்பது மட்டுமல்லாமல், வீட்டில் தனிமைப்படுத்தப்படுவதை மேற்பார்வையிடல், கடுமையாகவும், மோசமாகவும் பாதிக்கப்பட்ட நோயாளிகளுக்கு மத்திய அரசின் அறிவுரையின்படி பயனுள்ள மருத்துவ மேலாண்மையுடன் தரமான சிகிச்சை அளிக்கப்படுகிறது. குணமடைந்து வருபவர்களின் எண்ணிக்கை அதிகரித்து வருவதால், அவர்களது எண்ணிக்கை விகிதம் 70 சதவிகிதத்தை  கடந்துள்ளது. கோவிட் நோயாளிகள் மத்தியில் உயிரிழப்பு விகிதம் 1.96 சதவிகிதமாக குறைந்து வருவதுடன் மேலும் படிப்படியாக சரிந்து வருகிறது.
அதிக அளவில் குணமடைந்து வருவோர் பற்றிய பதிவு, நாட்டின் உண்மையான சம்பவங்களை உறுதி செய்திருப்பதுடன், தற்சமயம் பாதிக்கப்பட்டோரின் எண்ணிக்கையும் குறைந்துள்ளது. கோவிட் நோய்தொற்று உறுதிப்படுத்தப்பட்டுள்ள ஒட்டுமொத்த நோயாளிகளில் தற்போது இந்த எண்ணிக்கை 27.27 சதவிகிதமாக குறைந்துள்ளது. குணமடைந்து வருபவர்களின் எண்ணிக்கை பாதிக்கப்பட்டுள்ளவர்களின் எண்ணிக்கையைவிட  10 லட்சத்திற்கும் அதிகமாக உயர்ந்துள்ளது.
ஜவுளித்துறை அமைச்சகம்
ஆடைகள் ஏற்றுமதி ஊக்குவிப்பு குழுவின் புதிய தலைவராக திரு. நரேந்திர கோயங்கா பொறுப்பேற்றார்
ஆடைகள் ஏற்றுமதி ஊக்குவிப்பு குழுவின்  புதிய தலைவராக திரு. நரேந்திர குமார் கோயங்கா பொறுப்பேற்று கொண்டார். பத்மஸ்ரீ டாக்டர் திரு. ஏ. சக்திவேல் அவரிடம் பொறுப்புகளை ஒப்படைத்தார்.
இன்று நடைபெற்ற அதன் செயற்குழு கூட்டத்தில் பொறுப்பை ஏற்றுக்கொண்ட திரு. கோயங்கா, “ஆடைகள் ஏற்றுமதியில் வலுவான வளர்ச்சியை நாம் கண்டு வருகிறோம். ஏற்றுமதி ஆர்டர்கள் கைவசம் இருப்பதால், இந்த நேர்மறையான போக்கு மேலும் அதிகரிக்கும்”, என்றார்.
தொடர்ந்து பேசிய அவர், “2020 டிசம்பரில் 1.20 பில்லியன் டாலராக இருந்த ஆடை ஏற்றுமதி 2021 டிசம்பரில் 22% அதிகரித்து 1.46 பில்லியன் டாலராக இருந்தது. இந்த நிதியாண்டின் முதல் ஒன்பது மாதங்களில் இது 11.13 பில்லியன் டாலராக இருந்தது, ஏப்ரல்-டிசம்பர் 2020-ல் 8.22 பில்லியன் டாலராக இருந்த நிலையில் 35% வளர்ச்சியை எட்டியுள்ளது. இந்த போக்கு வலுவடைந்து வருகிறது,” என்றார்.
மாண்புமிகு பிரதமர் திரு. நரேந்திர மோடி தலைமையிலான அரசின் மிகவும் திறமையான நிர்வாகத்தாலும், இந்திய ஆடை ஏற்றுமதியாளர்களின் தொழில்முனைவு திறனாலும் ஆடை ஏற்றுமதியில் இந்த பெரிய திருப்பம் சாத்தியமானது என்று திரு கோயங்கா கூறினார்.
உலகளாவிய விநியோகச் சங்கிலி மற்றும் தேவை ஆகியவற்றில் பல இடையூறுகள் இருந்தபோதிலும், இந்திய ஆடைத் துறையானது பெருந்தொற்றுக்கு முந்தைய வளர்ச்சிப் பாதைக்கு படிப்படியாகத் திரும்புவதன் மூலம் அதன் உறுதியை வெளிப்படுத்தியது. இந்த நிதியாண்டின் இறுதிக்குள், புதிய இலக்குகளை நிர்ணயிப்போம், என்றார் அவர்.
இரண்டு தசாப்தங்களுக்கும் மேலாக ஏஈபிசியுடன் கோயங்கா தொடர்புடையவர் ஆவார். இதன் தலைவராகப் பொறுப்பேற்பதற்கு முன்பு, இந்திய ஆடை ஏற்றுமதியாளர்களின் உச்ச அமைப்பின் துணைத் தலைவராக இருந்தார்.
ஏஈபிசி என்பது ஜவுளி அமைச்சகத்தின் கீழ் இந்தியாவில் உள்ள ஆடை ஏற்றுமதியாளர்களின் அதிகாரப்பூர்வ அமைப்பாகும். இந்திய ஏற்றுமதியாளர்கள் மற்றும் இறக்குமதியாளர்கள்/சர்வதேச கொள்முதலாளர்களுக்கு மதிப்புமிக்க உதவிகளை இது வழங்குகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1790544
பிரதமர் அலுவலகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.32 கோடி தடுப்பூசி டோஸ்கள் வழங்கப்பட்டுள்ளன. இதில் 95.16 கோடி இரண்டாம் தவணை தடுப்பூசி டோஸ்களும், 22.59 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 2,12,020 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 1,922 பேர் கொவிட் தொற்றால் பாதிக்கப்பட்டுள்ளனர். இது 0.01 சதவீதமாகும்.
தொற்றிலிருந்து மீண்டவர்களின் விகிதம் 98.81 சதவீதம்.
கடந்த 24 மணி நேரத்தில் 111 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,41,49,547 பேர்.
கடந்த 24 மணி நேரத்தில் 102 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 0.07% வாராந்திர பாதிப்பு விகிதம் 0.08%
இதுவரை மொத்தம் 91.47 கோடி சோதனைகள் நடத்தப்பட்டுள்ளன. கடந்த 24 மணி நேரத்தில் 1,52,540 சோதனைகள் நடத்தப்பட்டுள்ளன.
குடியரசுத் துணைத் தலைவர் செயலகம்
புற்று நோயை கையாள்வதில் விழிப்புணர்வு, உரிய காலத்தில் பரிசோதனை, ஸ்கேனிங் ஆகியன முக்கியமானவை: குடியரசுத் துணைத்தலைவர்
நாட்டில் பெருகிவரும் புற்றுநோய் குறித்து குடியரசுத் துணைத்தலைவர் திரு எம் வெங்கய்யா நாயுடு கவலை தெரிவித்துள்ளார். புற்று நோய் தடுப்பு, புற்றுநோய் சிகிச்சை, புற்றுநோயால் ஏற்படும் வலியை குறைக்கும் சிகிச்சைகள் ஆகியவற்றை வழங்கும் வகையில் குறைந்த கட்டணம் வசூலிக்கும் அதிக எண்ணிக்கையிலான புற்றுநோய் சிகிச்சை மையங்கள் அமைக்கப்பட வேண்டும் என்று அவர் வலியுறுத்தினார். ஆந்திரபிரதேச மாநிலம் விசாகப்பட்டினத்தில் இன்று  அவர் பாபா அணு ஆராய்ச்சி மையம் மற்றும் ஹோமி பாபா புற்றுநோய் மருத்துவமனை மற்றும் ஆராய்ச்சி மையம் ஆகியவற்றின் விஞ்ஞானிகள், ஊழியர்கள், ஆசிரியர்களுடன் கலந்துரையாடினார்.
இந்தியாவில் புற்றுநோய் பெருகிவருவதற்கு புகையிலை பயன்பாடு அதிகரித்து வருவது முக்கியமான காரணம் என்று குடியரசுத் துணைத்தலைவர் கூறினார். உலகெங்கிலும் உள்ள தலை மற்றும் கழுத்துப் பகுதி புற்றுநோயாளிகளில் சுமார் 60 சதவீதம் பேர் இந்தியாவில் உள்ளனர் என்று அவர் கூறினார். இந்த எண்ணிக்கை 2030-ம் ஆண்டில் இரண்டு மடங்காக உயரும் என எதிர்பார்க்கப்படுவதாகவும் அவர் கூறினார். இந்த நிலைமை மிகவும் கவலைப்படத்தக்க விஷயம் என்றும் இந்தப் போக்கினை தடுத்து நிறுத்த உறுதியான நடவடிக்கைகள் எடுக்க வேண்டும் என்றும் குடியரசுத் துணைத் தலைவர் கேட்டுக் கொண்டார்.
குடியரசுத் துணைத்தலைவரின் முழுமையான உரைக்கு www.pib.nic.in என்ற வலைதளத்தைப் பார்க்கவும்.
------
(Visitor Counter : 58
மத்திய அமைச்சரவை
உஸ்பெகிஸ்தான் ஆண்டிஜன் பகுதியில் உஸ்பெகிஸ்தான்-இந்தியா இடையேயான தடையற்ற மருந்து மண்டலம் உருவாக்குதல் குறித்து இந்தியா மற்றும் உஸ்பெகிஸ்தான் இடையேயான ஒத்துழைப்பிற்கான புரிந்துணர்வு ஒப்பந்தத்திற்கு அமைச்சரவை ஒப்புதல்
உஸ்பெகிஸ்தான் ஆண்டிஜன் பகுதியில் உஸ்பெகிஸ்தான்-இந்தியா இடையேயான தடையற்ற மருந்து மண்டலம் உருவாக்குதல் குறித்து இந்தியா மற்றும் உஸ்பெகிஸ்தான் இடையேயான ஒத்துழைப்பிற்கான புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. அக்டோபர் 1, 2018 அன்று உஸ்பெகிஸ்தான் அதிபர் இந்தியாவிற்கு பயணம் மேற்கொள்ளும்போது இந்த ஒப்பந்தம் கையெழுத்தாகும்.
இருநாடுகளிலும் மருந்தியல் துறை மற்றும் உயிரி மருந்தியல் தொழில்துறை ஆகியவற்றில் வளர்ச்சி முக்கியத்துவம் மற்றும் இருநாடுகளிலும் மருந்தியல் மற்றும் உயிரி மருந்தியல் துறைகளில் வர்த்தகம், தொழித்துறை மற்றும் உற்பத்தி ஆகியவற்றில் பரஸ்பர ஒத்துழைப்பின் முக்கியத்துவம் ஆகியவற்றை மனதில் கொண்டு இருதரப்பு ஒத்துழைப்பு உறவிற்கான முறையான வழிமுறையை உருவாக்க இருநாடுகளும் முயற்சித்து வருகிறது. உஸ்பெகிஸ்தான் ஆண்டிஜன் பகுதியில் உஸ்பெகிஸ்தான்-இந்தியா இடையேயான தடையற்ற மருந்து மண்டலம் உருவாக்குதல் குறித்த ஒத்துழைப்பிற்கான கட்டமைப்பை இந்த புரிந்துணர்வு ஒப்பந்தம் ஏற்படுத்தும். ஆண்டிஜான் பகுதியில் உள்ள உஸ்பெகிஸ்தான்- இந்தியா இடையேயான தடையற்ற மருந்து மண்டலத்தில் மருந்து பொருட்களை தயாரிக்க இந்திய நிறுவனங்களை முதலீடு செய்வும், மருந்து உற்பத்தி ஆலைகளை அமைக்கும் வசதிகளையும் இந்த ஒப்பந்தம் ஏற்படுத்தும்.
சிறுபான்மையினர் நலன் அமைச்சகம்
அஜ்மீர் ஷரீப் தர்காவுக்கு பிரதமர் சார்பில் மலர் போர்வை: மத்திய அமைச்சர் திரு முக்தர் அப்பாஸ் நக்வி வழங்கினார்
உர்ஸ் விழாவின் 809 நிகழ்வை முன்னிட்டு காஜா மொய்னுதீன் சிஸ்தியின், அஜ்மீர் ஷரீப் தர்காவுக்கு பிரதமர் திரு நரேந்திர மோடி சார்பில் வழங்கப்பட்ட மலர் போர்வையை மத்திய சிறுபான்மை அமைச்சர் திரு முக்தர் அப்பாஸ் நக்வி இன்று வழங்கினார்.
இது குறித்து திரு முக்தர் அப்பாஸ் நக்வி கூறுகையில், ‘‘சகிப்புத்தன்மையும், மதநல்லிணக்கமும் இந்தியாவின் மரபு. நமது நாட்டின் இந்த பெருமையான பாரம்பரியத்தை யாராலும் களங்கப்படுத்தவோ, அழிக்கவோ முடியாது’’ என்றார்.
இது தொடர்பாக பிரதமர் விடுத்துள்ள செய்தியையும் அவர் வாசித்தார். அதில் உர்ஸ் ஆண்டு விழாவை முன்னிட்டு, இந்தியாவிலும், வெளிநாடுகளிலும் உள்ள காஜா மொய்னுதீன் சிஸ்தியின் சீடர்களுக்கு அவர் வாழ்த்து தெரிவித்திருந்தார்.
பிரதமர் திரு நரேந்திர மோடி விடுத்துள்ள செய்தியில், ‘‘காஜா மொய்னுதீன் சிஸ்தியின் 809வது உர்ஸ் விழாவை முன்னிட்டு உலகம் முழுவதும் உள்ள அவரது சீடர்களுக்கு எனது வாழ்த்துகள். இந்த ஆண்டு விழா சமூக ஒற்றுமைக்கும், சகோதரத்துவத்துக்கும் அழகான உதாரணம். பல மதங்கள், பிரிவுகள் மற்றும் அவர்களின் நம்பிக்கைகள் இணக்கத்துடன் இருப்பது, நமது நாட்டின் மிகச் சிறப்பான பாரம்பரியம். இந்தப் பாரம்பரியத்தைப் பாதுகாப்பதில், பல மத குருமார்கள் முக்கிய பங்காற்றியுள்ளனர். அமைதி மற்றும் நல்லிணக்கம் என்ற அவர்களின் நிலையான தகவல் நமது சமூக -கலாச்சாரப் பாரம்பரியத்தை எப்போது வளப்படுத்துகிறது’’ எனக் குறிப்பிட்டுள்ளார்.
இந்நிகழ்ச்சியை முன்னிட்டு திரு முக்தர் அப்பாஸ் நக்வி கூறுகையில், ‘‘ திரு கரீப் நவாஸின் வாழ்க்கை, மத மற்றும் சமூக நல்லிணக்க உறுதியை வலுப்படுத்த நம்மை ஊக்குவிக்கிறது’’ என்றார்.
எரிசக்தி அமைச்சகம்
சிக்கிமில் 120 மெகா வாட் நீர் மின் சக்தி நிலையம் அமைக்கும் ஒப்பந்தம்
சிக்கிம் மாநிலத்தில் நீர் மின் சக்தி நிறுவனம்  அமைக்கும் 120 மெகா வாட் திறனுள்ள ரங்கித்-4 நீர் மின் சக்தி நிலைய திட்டத்துக்கான ஒப்பந்தத்தில் மத்திய மின்துறை அமைச்சகத்தின் பொதுத் துறை நிறுவனமான தேசிய நீர் மின் சக்தி நிறுவனம்  இன்று கையெழுத்திட்டது. இந்த ஒப்பந்தம் என்எச்பிசி நிறுவனம், பிஎப்சி நிதி நிறுவனம் மற்றும் பஞ்சாப் தேசிய வங்கி இடையே எச்என்பிசி இயக்குனர்கள் திரு ஒய்.கே.சவுபே, திரு ஆர்.பி.கோயல், மற்றும் பிஎப்சி நிதி நிறுவன அதிகாரிகள் முன்னிலையில் கையெழுத்தானது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1688342
-----

(Visitor Counter : 110
விவசாயத்துறை அமைச்சகம்
நடப்பு 2017-18 நிதியாண்டில் வருடத்திற்கான இலக்கை 6 மாதங்களில் எட்டி NCDC சாதனை : திரு. ராதாமோகன் சிங்
2016-17 நிதியாண்டில் NCDC ரூ.25270 கோடி ஒதுக்கியது & முன் எப்போதும்விட அதிக அளவாக ரூ.15915 கோடி பட்டுவாடா செய்தது : திரு. சிங்
தேசிய கூட்டுறவு மேம்பாட்டுக் கார்ப்பரேசனின் 82வது பொதுக் குழு கூட்டத்தில் திரு ராதாமோகன் சிங் உரை
நடப்பு 2017-18 நிதியாண்டில் NCDC நிறுவனம் தனது அருமையான செயல்பாட்டைத் தொடர்வதுடன், முழு ஆண்டுக்கான இலக்கை முதல் 6 மாதங்களிலேயே எட்டியதன் மூலம் சாதனை படைத்திருக்கிறது என்று மத்திய வேளாண்மை மற்றும் விவசாயிகள் நலத் துறை அமைச்சர் திரு. ராதாமோகன் சிங் கூறியுள்ளார்.
2016 - 17 நிதியாண்டில் NCDC ரூ.25270 கோடி ஒதுக்கீடு செய்து, முன் எப்போதும் இல்லாத அளவுக்கு ரூ.15915 கோடி பட்டுவாடா செய்துள்ளது என்று உறுப்பினர்களிடம் திரு. ராதாமோகன் சிங் தெரிவித்தார். கூட்டுறவுகளுக்கு நிதியுதவி அளிப்பதில் கடந்த மூன்று ஆண்டுகளில் இந்தநிறுவனம் கணிசமான அளவுக்கு 254% வளர்ச்சி கண்டிருக்கிறது என்றும் அமைச்சர் தெரிவித்தார். புதுடெல்லியில், கிரிஷி பவனில் 2017 நவம்பர் 21-ல் நடைபெற்ற NCDC 82வது பொதுக் குழு கூட்டத்தில் இந்தத் தகவல்களை அமைச்சர் தெரிவித்தார்.
குடியரசுத் துணைத் தலைவர் செயலகம்
புத்த பூர்ணிமாவையொட்டி மக்களுக்கு குடியரசு துணைத் தலைவர் வாழ்த்து
(புத்த பூர்ணிமாவை முன்னிட்டு குடியரசு துணைத் தலைவர் திரு. எம்.வெங்கையா நாயுடு நாட்டு மக்களுக்கு வாழ்த்து தெரிவித்துள்ளார். இது குறித்து அவர் விடுத்துள்ள செய்தியில், புத்தரின் போதனைகளான உலகளாவிய அன்பு, இரக்கம் மற்றும் சகிப்புத்தன்மை ஆகிய கொள்கைகளைப் பின்பற்ற நமக்கு நாமே உறுதியேற்க வேண்டும் என கூறியுள்ளார்.
குடியரசு துணைத் தலைவர் விடுத்துள்ள வாழ்த்துச் செய்தி வருமாறு:
“புனிதமான புத்த பூர்ணிமாவை முன்னிட்டு நாட்டு மக்கள் அனைவருக்கும் எனது இதமான வாழ்த்துகளைத் தெரிவித்துக் கொள்கிறேன்.
புத்த பூர்ணிமா என்பது புத்த மகானின் அவதார தினத்தை குறிக்கிறது. மகான் புத்தர் போதித்த அமைதி, உண்மை மற்றும் இரக்கம் ஆகிய நிலைத்த தகவல் சரியான மற்றும் அனைவருக்கும் மரியாதை என்பதை நமது அன்றாட வாழ்வில் கடைப்பிடிக்க நம் அனைவருக்கும் ஊக்கம் அளிக்கும்.
இந்த மகிழ்ச்சிகரமான நிகழ்வில் நாம் அனைவரும் உலகளாவிய அன்பு, இரக்கம் மற்றும் சகிப்புத்தன்மை எம மகான் புத்தர் காட்டிய கொள்கைகளை பின்பற்ற நமக்கு நாமே உறுதியெடுத்துக் கொள்வோம்”.
இளைஞர் நலன் மற்றும் விளையாட்டு அமைச்சகம்
ஆசிய விளையாட்டுப் போட்டிகளுக்குத் தயாராகும் வகையில் வெளிநாட்டுப் பயிற்சிக்கான மாலுமிகளின் விண்ணப்பங்களுக்கு மிஷன் ஒலிம்பிக் செல் ஒப்புதல்
இளைஞர் விவகாரங்கள் மற்றும் விளையாட்டு அமைச்சகத்தின் சமீபத்தில் மறுசீரமைக்கப்பட்ட மிஷன் ஒலிம்பிக் பிரிவு, அடுத்த ஆண்டு சீனாவின் ஹாங்சோவில் நடைபெறவிருக்கும் ஆசிய விளையாட்டுப் போட்டிகளையொட்டி நான்கு மாலுமிகளிடம் இருந்து பெறப்பட்ட பயிற்சி மற்றும் வெளிநாட்டு போட்டிகளில் கலந்து கொள்வதற்கு அனுமதி கோரும் விண்ணப்பங்களுக்கு இன்று ஒப்புதல் அளித்துள்ளது. இவற்றின் மதிப்பு ரூ. 2.75 கோடிக்கும் அதிகமாகும்.
வருண் தக்கர் மற்றும் கே சி கணபதி , நேத்ரா குமணன்  மற்றும் விஷ்ணு சரவணன்  ஆகியோர் பயணம், தங்கும் வசதி, பயிற்சியாளர் கட்டணம் ஆகியவற்றிற்காக இந்த நிதியைப் பயன்படுத்துவார்கள்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1781286
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
பிரதமர் வீட்டு வசதி- நகர்புற திட்டத்தின் கீழ் 3.61 லட்சம் வீடுகளைக் கட்டுவதற்கான திட்ட முன்மொழிவுகளுக்கு ஒப்புதல்
பிரதமர் வீட்டு வசதி- நகர்புற திட்டத்தின் கீழ் 3.61 லட்சம் வீடுகளை கட்டுவதற்கான 708 திட்ட முன்மொழிவுகளுக்கு ஜூன் 8-ஆம் தேதி மத்திய அரசு அனுமதி அளித்தது.
புதுதில்லியில் நடைபெற்ற இந்தத் திட்டத்தின் கீழ் இயங்கும் மத்திய ஒப்புதல் அளித்தல் மற்றும் கண்காணிப்புக் குழுவின்  54-வது கூட்டத்தில் இந்த முடிவு எடுக்கப்பட்டது. இதில் 13 மாநிலங்கள் மற்றும் யூனியன் பிரதேசங்கள் கலந்துக்கொண்டன. பயனாளிகள் கட்டுமானம் மற்றும் குறைந்தவிலை வீட்டுவசதிக் கூட்டாண்மை மூலம் இந்த வீடுகளைக் கட்டுவதற்கு உத்தேசிக்கப்பட்டுள்ளது.
மேலும், வீட்டு வசதி மற்றும் நகர்ப்புற விவகாரங்கள் அமைச்சக செயலாளர் திரு துர்கா சங்கர் மிஸ்ரா, ‘பிரதமர் வீட்டு வசதி- நகர்புற திட்ட விருதுகள்- 100 நாட்கள் சவாலையும்’ அறிமுகப்படுத்தினார். இந்த இயக்கத்தை வெற்றிகரமாக அமல்படுத்தி, ஆரோக்கியமான போட்டிக்கு வழிவகை செய்வதில் சிறந்த பங்களிப்பை வழங்கும் மாநிலங்கள், யூனியன் பிரதேசங்கள், நகர்ப்புற உள்ளாட்சி அமைப்புகளை அங்கீகரிக்கும் வகையில் இந்த விருதுகள் வழங்கப்படும்.
கொவிட்-19 பெருந்தொற்றின் இரண்டாவது அலையின் போது நடைபெற்ற முதலாவது சிஎஸ்எம்சி கூட்டம், ‘அனைவருக்கும் வீடு' என்ற தொலைநோக்குப் பார்வையை அடிப்படையாகக் கொண்டு 2022-ஆம் ஆண்டுக்குள் நகர்ப்புறங்களில் தகுதிவாய்ந்த பயனாளிகளுக்கு உறுதியான வீடுகளைக் கட்டித்தரும் அரசின் நோக்கத்தை பிரதிபலிப்பதாக அமைந்தது. பிரதமர் வீட்டு வசதித் திட்டத்தின் கீழ் குறிப்பிட்ட காலத்திற்குள் வீடுகளை கட்டித் தரும் பணியை நாடுமுழுவதும் நிறைவு செய்ய வேண்டும் என்ற இலக்கை மத்திய வீட்டுவசதி மற்றும் நகர்ப்புற விவகாரங்கள் அமைச்சகம் வலியுறுத்தியுள்ளது.
“ஒப்புதல் வழங்குவதற்கான கோரிக்கை அனைத்து மாநிலங்கள்/ யூனியன் பிரதேசங்களிலும் நிறைந்துள்ளது. உபயோகப்படுத்தப்படாத நிதியை முறையாகப் பயன்படுத்தி, உரிய காலத்திற்குள் திட்டங்களை நிறைவடையச் செய்வதில் நாங்கள் தற்போது அதிக கவனம் செலுத்துகிறோம்”, என்று திரு துர்கா சங்கர் மிஸ்ரா கூட்டத்தின்போது தெரிவித்தார்.
நில விவகாரம், இடவியல் பிரச்சினைகள், நகரங்களுக்கு இடையே இடப்பெயர்ச்சி, முன்னுரிமை மாற்றம், உயிரிழப்புகள் போன்ற பல்வேறு பிரச்சினைகளால் தடங்கல் ஏற்பட்டுள்ள திட்டங்களை மாற்றியமைக்குமாறு மாநிலங்களும் யூனியன் பிரதேசங்களும் கேட்டுக்கொண்டன.
இதுவரை பிரதமர் வீட்டு வசதி திட்டத்தின் கீழ் 112.4 லட்சம் வீடுகளுக்கு அனுமதி அளிக்கப்பட்டு, சுமார் 82.5 லட்சம் வீடுகளுக்கு அடித்தளங்கள் அமைக்கப்பட்டு, அவற்றில் 48.31 லட்சம் வீடுகள் கட்டி முடிக்கப்பட்டு/ உரியவர்களிடம் ஒப்படைக்கப்பட்டு விட்டன. இத்திட்டத்தின் மொத்த முதலீடான ரூ. 7.35 லட்சம் கோடியில் மத்திய அரசின் உதவி, ரூ.1.81 லட்சம் கோடியாகும். இதில் ரூ. 96,067 கோடி நிதி வழங்கப்பட்டுவிட்டது.
கடந்த ஜனவரி மாதம் பிரதமர் அடிக்கல் நாட்டிய ஆறு கலங்கரை விளக்கத் திட்டங்கள் பற்றி மாநிலங்கள் மற்றும் யூனியன் பிரதேசங்களிடம் மத்திய வீட்டுவசதி மற்றும் நகர்ப்புற விவகாரங்கள் செயலாளர் வலியுறுத்தினார். இந்தக் கலங்கரை விளக்கத் திட்டங்கள், சென்னை, அகர்தலா, லக்னோ, ராஞ்சி, ராஜ்கோட் மற்றும் இந்தூரில் கட்டப்பட்டு வருவது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1725526
------
(Visitor Counter : 176
பாதுகாப்பு அமைச்சகம்
உத்தராகண்ட், ராணிகேட் பகுதியில் உள்ள கேஆர்சி போர் நினைவிடத்தில் பாதுகாப்புத் துறை இணை அமைச்சர் திரு அஜய்பட் அஞ்சலி
உத்தராகண்ட், ராணிகேட் பகுதியில் உள்ள குமான் படைப்பிரிவு மையம்  போர் நினைவிடத்தில் உயிர் நீத்த வீரர்களுக்கு பாதுகாப்புத் துறை இணை அமைச்சர் திரு அஜய்பட் புகழஞ்சலி செலுத்தினார்.
விஜய் சங்கல்ப் யாத்ராவின் ஒரு பகுதியாக பாதுகாப்புத்துறை இணை அமைச்சர் திரு அஜய்பட் உத்தரகாண்டிற்கு நேற்று அரசு முறைப் பயணம் மேற்கொண்டார். ராணிகேட் பகுதியில் உள்ள போர்நினைவிடத்தில் அவர் மலர்வளையம் வைத்து அஞ்சலி செலுத்தினார். அப்போது கேஆர்சி மையத்தின் துணை கமாண்டன்ட் கர்னல் சஞ்சய் குமார் யாதவ் உடனிருந்தார்.
உயிர் நீத்த வீரர்களின் மனைவிகளுக்கு மரியாதை மற்றும் நன்றி செலுத்தும் விதமாக அவர்களை அமைச்சர் கௌரவித்தார். திரு அஜய்பட்டின் மனைவி திருமதி புஷ்பாபட்டும் அவர்களை பாராட்டினார்.
கடந்த 1976 –ம் ஆண்டில் இருந்து கேஆர்சி மையத்தில், உயிர் நீத்த வீரர்களின் மனைவிகள் நடத்தும் கேஆர்சி கம்பளி என்ற மறுவாழ்வு திட்டத்தையும் மத்திய அமைச்சர் பார்வையிட்டார். அதன் பின் திரு அஜய்பட் கூறுகையில், வீரர்களின் குடும்பங்களின் உன்னத தியாகங்கள், போரில் வெற்றி கொள்ளவும் எப்போதும் உதவியுள்ளன மற்றும் நாட்டின் பாதுகாப்பை உறுதி செய்துள்ளன. தமது வீரர்கள் செய்த உன்னத தியாகங்களுக்கு ஒட்டு மொத்த நாடும் எப்போதும் கடன்பட்டுள்ளது மற்றும் அவர்கள் குடும்பத்தினருடன் பிரதமர் மோடி தலைமையிலான அரசு எப்போதும் துணை நிற்கிறது.
••••
(Visitor Counter : 146